CELEX: 32021R1761
Language: el
Date: 2021-10-05 00:00:00
Title: Εκτελεστικός κανονισμός (ΕΕ) 2021/1761 της Επιτροπής της 5ης Οκτωβρίου 2021 για την παράταση παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή, το ελάχιστο βάθος θάλασσας και την απαγόρευση της αλιείας σε προστατευόμενα ενδιαιτήματα που οφείλουν να τηρούν οι πεζότρατες που αλιεύουν στα χωρικά ύδατα της Κροατίας

6.10.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 353/6
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/1761 ΤΗΣ ΕΠΙΤΡΟΠΗΣ
         της 5ης Οκτωβρίου 2021
         για την παράταση παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή, το ελάχιστο βάθος θάλασσας και την απαγόρευση της αλιείας σε προστατευόμενα ενδιαιτήματα που οφείλουν να τηρούν οι πεζότρατες που αλιεύουν στα χωρικά ύδατα της Κροατίας
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1967/2006 του Συμβουλίου, της 21ης Δεκεμβρίου 2006, σχετικά με μέτρα διαχείρισης για τη βιώσιμη εκμετάλλευση των αλιευτικών πόρων στη Μεσόγειο Θάλασσα, την τροποποίηση του κανονισμού (ΕΟΚ) αριθ. 2847/93 και την κατάργηση του κανονισμού (ΕΚ) αριθ. 1626/94 (1), και ιδίως το άρθρο 4 παράγραφος 5 και το άρθρο 13 παράγραφοι 5 και 10,
         Εκτιμώντας τα ακόλουθα:
         
                     (1)
                  
                  
                     Στις 22 Οκτωβρίου 2018, η Επιτροπή εξέδωσε τον εκτελεστικό κανονισμό (ΕΕ) 2018/1586 (2) για τη θέσπιση παρέκκλισης από το άρθρο 4 παράγραφος 1 πρώτο εδάφιο και το άρθρο 13 παράγραφος 1 πρώτο εδάφιο του κανονισμού (ΕΚ) αριθ. 1967/2006 όσον αφορά την ελάχιστη απόσταση από την ακτή, το ελάχιστο βάθος θάλασσας και την απαγόρευση της αλιείας σε προστατευόμενα ενδιαιτήματα που οφείλουν να τηρούν οι πεζότρατες που αλιεύουν στα χωρικά ύδατα της Κροατίας. Η παρέκκλιση αφορούσε τη χρήση παραδοσιακών πεζότρατων τύπου «girarica» και «migavica» που αλιεύουν μαρίδα (Spicara smaris), καθώς και τη χρήση παραδοσιακών πεζότρατων μεγάλου μεγέθους ματιών τύπου «šabakun» που αλιεύουν μαγιάτικο (Seriola dumerili) και παραδοσιακών πεζότρατων τύπου «oližnica» για την αλιεία αθερίνας (Atherina boyeri) εντός των χωρικών υδάτων της Κροατίας. Η παρέκκλιση λήγει στις 26 Οκτωβρίου 2021.
                  
               
                     (2)
                  
                  
                     Στις 22 Μαρτίου 2021, η Επιτροπή έλαβε αίτηση από την Κροατία για παράταση της εν λόγω παρέκκλισης όσον αφορά τη χρήση παραδοσιακών πεζότρατων τύπου «oližnica» για την αλιεία αθερίνας (Atherina boyeri) και παραδοσιακών πεζότρατων τύπου «girarica» και «migavica» για την αλιεία μαρίδας (Spicara smaris) εντός των χωρικών υδάτων της Κροατίας. Με το ίδιο αίτημα, η Κροατία ζήτησε παράταση της παρέκκλισης από το άρθρο 4 παράγραφος 1 πρώτο εδάφιο του κανονισμού (ΕΚ) αριθ. 1967/2006 όσον αφορά τη χρήση παραδοσιακών πεζότρατων τύπου «girarica» και «migavica» για την αλιεία μαρίδας (Spicara smaris).
                  
               
                     (3)
                  
                  
                     Η Κροατία υπέβαλε επικαιροποιημένα στοιχεία και τεχνικές αιτιολογήσεις για την ανανέωση της εν λόγω παρέκκλισης.
                  
               
                     (4)
                  
                  
                     Η Κροατία ενέκρινε το σχέδιο διαχείρισης με υπουργικό διάταγμα (3) σύμφωνα με το άρθρο 19 παράγραφος 2 του κανονισμού (ΕΚ) αριθ. 1967/2006 (στο εξής: κροατικό σχέδιο διαχείρισης) στις 15 Σεπτεμβρίου 2021.
                  
               
                     (5)
                  
                  
                     Το αίτημα αφορά αλιευτικές δραστηριότητες που έχουν ήδη εγκριθεί από την Κροατία και καλύπτει σκάφη τα οποία διαθέτουν ιστορικό αλιείας άνω των 5 ετών και δραστηριοποιούνται στο πλαίσιο του κροατικού σχεδίου διαχείρισης.
                  
               
                     (6)
                  
                  
                     Το αίτημα καλύπτει 71 σκάφη που απαριθμούνται στο κροατικό σχέδιο διαχείρισης για τη ρύθμιση των δραστηριοτήτων των πεζότρατων στα χωρικά ύδατα της Κροατίας, και το κροατικό σχέδιο διαχείρισης εγγυάται ότι δεν θα αυξηθεί περαιτέρω η αλιευτική προσπάθεια, όπως απαιτεί το άρθρο 13 παράγραφος 9 του κανονισμού (ΕΚ) αριθ. 1967/2006.
                  
               
                     (7)
                  
                  
                     Τα εν λόγω σκάφη περιλαμβάνονται σε κατάλογο που κοινοποιήθηκε στην Επιτροπή σύμφωνα με το άρθρο 13 παράγραφος 9 του κανονισμού (ΕΚ) αριθ. 1967/2006.
                  
               
                     (8)
                  
                  
                     Η Επιστημονική, Τεχνική και Οικονομική Επιτροπή Αλιείας (ΕΤΟΕΑ) αξιολόγησε την παράταση της παρέκκλισης που υπέβαλαν οι αρχές της Κροατίας και το συναφές κροατικό σχέδιο διαχείρισης κατά την ολομέλειά της από τις 22 έως τις 26 Μαρτίου 2021 (4).
                  
               
                     (9)
                  
                  
                     Η ΕΤΟΕΑ επισήμανε ότι το σχέδιο διαχείρισης παρουσιάζει σημαντικές βελτιώσεις σε σύγκριση με το προηγούμενο, ιδίως όσον αφορά βελτιώσεις της επιλεκτικότητας και απόπειρες διεξαγωγής διερευνητικών εκτιμήσεων αποθεμάτων και σημείων αναφοράς.
                  
               
                     (10)
                  
                  
                     Η παράταση της παρέκκλισης που ζήτησε η Κροατία συνάδει με τους όρους που προβλέπονται στο άρθρο 4 παράγραφος 5 και στο άρθρο 13 παράγραφοι 5 και 9 του κανονισμού (ΕΚ) αριθ. 1967/2006.
                  
               
                     (11)
                  
                  
                     Η παράταση της παρέκκλισης που ζήτησε η Κροατία επηρεάζει περιορισμένο αριθμό σκαφών, σε σύγκριση με τη μεγάλη περιοχή κατανομής των συνολικών εθνικών στόλων, ο οποίος αντιπροσωπεύει λιγότερο από το 1 % του συνόλου του κροατικού στόλου και λιγότερο από το 1 % της ολικής χωρητικότητας («GT») του συνόλου του εθνικού στόλου.
                  
               
                     (12)
                  
                  
                     Υπάρχουν συγκεκριμένοι γεωγραφικοί περιορισμοί που θέτουν όρια στα αλιευτικά πεδία, δεδομένης αφενός της ιδιαίτερης μορφολογικής δομής της Κροατίας, η οποία διαθέτει μεγάλη ακτογραμμή που περιλαμβάνει πολυάριθμα νησιά και, αφετέρου, της γεωγραφικής κατανομής των στοχευόμενων ειδών που περιορίζονται αποκλειστικά σε ορισμένες συγκεκριμένες περιοχές και ζώνες στις παράκτιες περιοχές σε βάθη μικρότερα των 50 μέτρων.
                  
               
                     (13)
                  
                  
                     Όσον αφορά την αλιεία μαρίδας με πεζότρατες τύπου «girarica» και «migavica», το αίτημα αφορά αλιευτικές δραστηριότητες σκαφών μέγιστου συνολικού μήκους 12 μέτρων και μέγιστης ισχύος κινητήρα 85 kW με συρόμενα δίχτυα βυθού, οι οποίες ασκούνται κατά παράδοση σε εκτάσεις ποσειδωνίας (Posidonia), σύμφωνα με το άρθρο 4 παράγραφος 5 πρώτο εδάφιο του κανονισμού (ΕΚ) αριθ. 1967/2006. Επιπλέον, η αλιευτική δραστηριότητα όσον αφορά την αλιεία μαρίδας επηρεάζει περίπου το 4 % των εκτάσεων θαλάσσιας βλάστησης με Posidonia oceanica εντός της περιοχής που περιλαμβάνει το σχέδιο διαχείρισης και λιγότερο από το 3 % της θαλάσσιας βλάστησης στα χωρικά ύδατα της Κροατίας, σύμφωνα με τις απαιτήσεις του άρθρου 4 παράγραφος 5 πρώτο εδάφιο σημεία ii) και iii) του κανονισμού (ΕΚ) αριθ. 1967/2006.
                  
               
                     (14)
                  
                  
                     Η εν λόγω αλιεία δεν μπορεί να πραγματοποιηθεί με άλλα αλιευτικά εργαλεία, δεδομένου ότι μόνον οι πεζότρατες διαθέτουν τα τεχνικά χαρακτηριστικά που απαιτούνται για την άσκηση του εν λόγω τύπου αλιείας.
                  
               
                     (15)
                  
                  
                     Επιπλέον, ο εν λόγω τύπος αλιείας δεν έχει σημαντικές επιπτώσεις στο θαλάσσιο περιβάλλον, καθώς οι πεζότρατες είναι πολύ επιλεκτικά εργαλεία. Το κροατικό σχέδιο διαχείρισης περιλαμβάνει όλους τους σχετικούς ορισμούς για τους εν λόγω τύπους αλιείας και εγγυάται ότι οι άδειες αλιείας θα εκδοθούν μόνο για 71 συγκεκριμένα σκάφη, τα οποία έχουν άδεια αλιείας από την Κροατία. Στο πλαίσιο αυτό επισημαίνεται ότι, σύμφωνα με το κροατικό σχέδιο διαχείρισης και το υπουργικό διάταγμα, τα αλιευτικά πεδία για τα δίχτυα πεζότρατας τύπου «miavica», «girarica» και «oližnica» καθορίζονται στο παράρτημα II του κροατικού σχεδίου διαχείρισης, ενώ οι πεζότρατες τύπου «oližnica» για την αλιεία αθερίνας επιτρέπονται μόνο στην καθορισμένη περιοχή του αλιευτικού διαμερίσματος «E4» και σε τμήμα του διαμερίσματος «F2». Επιπλέον, η χρήση διχτυών πεζότρατας απαγορεύεται στις περιοχές που χαρακτηρίζονται ως εθνικά πάρκα και ειδικοί οικότοποι.
                  
               
                     (16)
                  
                  
                     Οι εν λόγω αλιευτικές δραστηριότητες πληρούν τις απαιτήσεις του άρθρου 4 παράγραφος 1 δεύτερο εδάφιο του κανονισμού (ΕΚ) αριθ. 1967/2006, δεδομένου ότι οι πεζότρατες ρυμουλκούνται εντός της στήλης ύδατος και δεν αγγίζουν τον θαλάσσιο πυθμένα.
                  
               
                     (17)
                  
                  
                     Οι απαιτήσεις του άρθρου 8 παράγραφος 1 στοιχείο η) του κανονισμού (ΕΚ) αριθ. 1967/2006, όπως αντικαταστάθηκε από το άρθρο 8 παράγραφος 1 και το παράρτημα IX μέρος Β τμήμα I του κανονισμού (ΕΕ) 2019/1241 του Ευρωπαϊκού Κοινοβουλίου και του Συμβουλίου (5), δεν ισχύουν, δεδομένου ότι αφορούν μηχανότρατες.
                  
               
                     (18)
                  
                  
                     Η Κροατία ενέκρινε παρέκκλιση από το ελάχιστο μέγεθος ματιών όσον αφορά τη χρήση παραδοσιακών πεζότρατων τύπου «oližnica» για την αλιεία αθερίνας (Atherina boyeri), όπως ορίζεται στο άρθρο 9 παράγραφος 3 του κανονισμού (ΕΚ) αριθ. 1967/2006, με βάση την τήρηση των απαιτήσεων του άρθρου 9 παράγραφος 7 του εν λόγω κανονισμού, δεδομένου του άκρως επιλεκτικού χαρακτήρα του εν λόγω τύπου αλιείας, των αμελητέων επιπτώσεών του στο θαλάσσιο περιβάλλον και του γεγονότος ότι δεν επηρεάζεται από τις διατάξεις του άρθρου 4 παράγραφος 5 του κανονισμού (ΕΚ) αριθ. 1967/2006.
                  
               
                     (19)
                  
                  
                     Το άρθρο 9 του κανονισμού (ΕΚ) αριθ. 1967/2006 απαλείφθηκε με τον κανονισμό (ΕΕ) 2019/1241. Ωστόσο, σύμφωνα με το παράρτημα IX μέρος Β σημείο 4 του κανονισμού (ΕΕ) 2019/1241, μπορούν να εξακολουθήσουν να εφαρμόζονται οι παρεκκλίσεις από τα ελάχιστα μεγέθη ματιών που εκδόθηκαν βάσει του άρθρου 9 του κανονισμού (ΕΚ) αριθ. 1967/2006, οι οποίες ίσχυαν στις 14 Αυγούστου 2019, υπό τον όρο ότι δεν οδηγούν σε αύξηση των αλιευμάτων ιχθυδίων. Η παράταση της παρέκκλισης που ζητεί η Κροατία πληροί τους όρους που προβλέπονται στο άρθρο 15 παράγραφος 5 του κανονισμού (ΕΚ) αριθ. 1967/2006 και στο παράρτημα IX μέρος Β σημείο 4 του κανονισμού (ΕΕ) 2019/1241, δεδομένου ότι δεν επιφέρει υποβάθμιση των προτύπων επιλεκτικότητας που ίσχυαν στις 14 Αυγούστου 2019, ιδίως ως προς την αύξηση των αλιευμάτων ιχθυδίων, και αποσκοπεί στην επίτευξη των γενικών και ειδικών στόχων που ορίζονται στα άρθρα 3 και 4 του εν λόγω κανονισμού.
                  
               
                     (20)
                  
                  
                     Η Επιτροπή επισημαίνει ότι, στο οικείο σχέδιο διαχείρισης, η Κροατία δεν επιτρέπει παρέκκλιση από τις απαιτήσεις του άρθρου 9 παράγραφος 3 του κανονισμού (ΕΚ) αριθ. 1967/2006, όπως αντικαταστάθηκε από το άρθρο 8 παράγραφος 1 και το παράρτημα IX μέρος Β σημείο 4 του κανονισμού (ΕΕ) 2019/1241, σε σχέση με τη χρήση παραδοσιακών πεζότρατων τύπου «girarica» και «migavica» για την αλιεία μαρίδας (Spicara smaris).
                  
               
                     (21)
                  
                  
                     Οι εν λόγω αλιευτικές δραστηριότητες πραγματοποιούνται σε απόσταση 500 μέτρων από την ακτή και συνεπώς δεν παρεμποδίζουν τις δραστηριότητες άλλων σκαφών.
                  
               
                     (22)
                  
                  
                     Το κροατικό σχέδιο διαχείρισης διασφαλίζει ότι τα αλιεύματα των ειδών που αναφέρονται στο παράρτημα IX μέρος Α του κανονισμού (ΕΕ) 2019/1241 είναι ελάχιστα, δεδομένου ότι τα στοχευόμενα είδη είναι η αθερίνα (Atherina boyeri) και η μαρίδα (Spicara smaris), τα οποία δεν αναφέρονται στο παράρτημα IX μέρος A του κανονισμού (ΕΕ) 2019/1241.
                  
               
                     (23)
                  
                  
                     Οι αλιευτικές δραστηριότητες είναι ιδιαιτέρως επιλεκτικές και δεν στοχεύουν στην αλίευση κεφαλόποδων.
                  
               
                     (24)
                  
                  
                     Το κροατικό σχέδιο διαχείρισης περιλαμβάνει μέτρα για την παρακολούθηση των αλιευτικών δραστηριοτήτων, όπως προβλέπεται στο άρθρο 4 παράγραφος 5 πέμπτο εδάφιο και στο άρθρο 13 παράγραφος 9 τρίτο εδάφιο του κανονισμού (ΕΚ) αριθ. 1967/2006.
                  
               
                     (25)
                  
                  
                     Οι συναφείς αλιευτικές δραστηριότητες πληρούν τις απαιτήσεις που προβλέπονται στο άρθρο 14 του κανονισμού (ΕΚ) αριθ. 1224/2009 του Συμβουλίου (6).
                  
               
                     (26)
                  
                  
                     Ως εκ τούτου, οι αιτούμενες παρεκκλίσεις θα πρέπει να παραταθούν κατά δύο έτη.
                  
               
                     (27)
                  
                  
                     Η Κροατία θα πρέπει να υποβάλει έκθεση στην Επιτροπή εγκαίρως και σύμφωνα με το σχέδιο παρακολούθησης που προβλέπεται στο κροατικό σχέδιο διαχείρισης.
                  
               
                     (28)
                  
                  
                     Ο περιορισμός της διάρκειας της παρέκκλισης θα επιτρέψει τη διασφάλιση ταχείας λήψης διορθωτικών μέτρων διαχείρισης σε περίπτωση που από την έκθεση προς την Επιτροπή προκύψει ότι η κατάσταση διατήρησης των υπό εκμετάλλευση αποθεμάτων είναι κακή, ενώ παράλληλα θα προσφέρει περιθώριο ενίσχυσης της επιστημονικής βάσης με σκοπό τη βελτίωση του σχεδίου διαχείρισης.
                  
               
                     (29)
                  
                  
                     Δεδομένου ότι η παρέκκλιση που χορηγήθηκε με τον εκτελεστικό κανονισμό (ΕΕ) 2018/1586 της Επιτροπής έληξε στις 26 Οκτωβρίου 2021, προκειμένου να διασφαλιστεί η νομική συνέχεια, ο παρών κανονισμός θα πρέπει να εφαρμοστεί από την 27η Οκτωβρίου 2021.
                  
               
                     (30)
                  
                  
                     Για λόγους ασφάλειας δικαίου, ο παρών κανονισμός θα πρέπει να αρχίσει να ισχύει επειγόντως.
                  
               
                     (31)
                  
                  
                     Ο παρών κανονισμός δεν προδικάζει τη θέση της Επιτροπής όσον αφορά τη συμμόρφωση της δραστηριότητας που καλύπτεται από την εν λόγω παρέκκλιση με άλλες νομοθετικές πράξεις της ΕΕ, ιδίως με την οδηγία 92/43/ΕΟΚ του Συμβουλίου (7).
                  
               
                     (32)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής αλιείας και υδατοκαλλιέργειας,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Παρέκκλιση
            
               1.   Το άρθρο 4 παράγραφος 1 πρώτο εδάφιο του κανονισμού (ΕΚ) αριθ. 1967/2006 δεν εφαρμόζεται στα χωρικά ύδατα της Κροατίας όσον αφορά σκάφη που αλιεύουν μαρίδα (Spicara smaris) με πεζότρατες τύπου «girarica» και «migavica».
            
            
               2.   Το άρθρο 13 παράγραφος 1 πρώτο εδάφιο του κανονισμού (ΕΚ) αριθ. 1967/2006 δεν εφαρμόζεται στα χωρικά ύδατα της Κροατίας όσον αφορά σκάφη που δραστηριοποιούνται στους εξής τύπους αλιείας:
               
                           α)
                        
                        
                           αθερίνα (Atherina boyeri) με πεζότρατα τύπου «oližnica»· και
                        
                     
                           β)
                        
                        
                           μαρίδα (Spicara smaris) με πεζότρατες τύπου «girarica» και «migavica».
                        
                     
            
               3.   Οι πεζότρατες που αναφέρονται στις παραγράφους 1 και 2 χρησιμοποιούνται από σκάφη τα οποία:
               
                           α)
                        
                        
                           φέρουν αριθμό νηολογίου που ορίζεται στο κροατικό σχέδιο διαχείρισης που εγκρίθηκε από την Κροατία
                        
                     
                           β)
                        
                        
                           διαθέτουν ιστορικό άνω των 5 ετών σε αυτό το είδος αλιείας και δεν προβλέπεται αύξηση της αλιευτικής τους προσπάθειας στο μέλλον· και
                        
                     
                           γ)
                        
                        
                           διαθέτουν άδεια αλιείας και δραστηριοποιούνται στο πλαίσιο του κροατικού σχεδίου διαχείρισης σύμφωνα με το άρθρο 19 παράγραφος 2 του κανονισμού (ΕΚ) αριθ. 1967/2006.
                        
                     
         
         
            Άρθρο 2
            Σχέδιο παρακολούθησης και υποβολή έκθεσης
            Η Κροατία υποβάλλει στην Επιτροπή, έως τις 26 Οκτωβρίου 2023, έκθεση η οποία συντάσσεται σύμφωνα με το σχέδιο παρακολούθησης που ορίζεται στο κροατικό σχέδιο διαχείρισης το οποίο αναφέρεται στο άρθρο 1 παράγραφος 3 στοιχείο γ).
         
         
            Άρθρο 3
            Έναρξη ισχύος
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 27 Οκτωβρίου 2021 έως τις 26 Οκτωβρίου 2023.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
            Βρυξέλλες, 5 Οκτωβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 409 της 30.12.2006, σ. 11.
         
            (2)  Εκτελεστικός κανονισμός (ΕΕ) 2018/1586 της Επιτροπής, της 22ας Οκτωβρίου 2018, για τη θέσπιση παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή, το ελάχιστο βάθος θάλασσας και την απαγόρευση της αλιείας επάνω από προστατευόμενα ενδιαιτήματα που οφείλουν να τηρούν οι πεζότρατες που αλιεύουν στα χωρικά ύδατα της Κροατίας (ΕΕ L 264 της 23.10.2018, σ. 16).
         
            (3)  «Pravilnik o obavljanju gospodarskog ribolova na moru obalnim mrežama potegačama», ΕΕ 30/18 και τροποποιήσεις 49/18, 78/18, 54/19, 27/21 και 100/21.
         
            (4)  Επιστημονική, Τεχνική και Οικονομική Επιτροπή Αλιείας (ΕΤΟΕΑ) – 66η έκθεση ολομέλειας (PLEN-21-01). EUR 28359 EN, Υπηρεσία Εκδόσεων της Ευρωπαϊκής Ένωσης, Λουξεμβούργο, 2021, διατίθεται στη διεύθυνση: https://stecf.jrc.ec.europa.eu/reports/plenary/-/asset_publisher/oS6k/document/id/2851300
         
            (5)  Κανονισμός (ΕΕ) 2019/1241 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, σχετικά με τη διατήρηση αλιευτικών πόρων και την προστασία θαλάσσιων οικοσυστημάτων μέσω τεχνικών μέτρων, την τροποποίηση των κανονισμών (ΕΚ) αριθ. 1967/2006, (ΕΚ) αριθ. 1224/2009 του Συμβουλίου και των κανονισμών (ΕΕ) αριθ. 1380/2013, (ΕΕ) 2016/1139, (ΕΕ) 2018/973, (ΕΕ) 2019/472 και (ΕΕ) 2019/1022 του Ευρωπαϊκού Κοινοβουλίου και του Συμβουλίου και την κατάργηση των κανονισμών (ΕΚ) αριθ. 894/97, (ΕΚ) αριθ. 850/98, (ΕΚ) αριθ. 2549/2000, (ΕΚ) αριθ. 254/2002, (ΕΚ) αριθ. 812/2004 και (ΕΚ) αριθ. 2187/2005 του Συμβουλίου (ΕΕ L 198 της 25.7.2019, σ. 105).
         
            (6)  Κανονισμός (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (ΕΕ L 343 της 22.12.2009, σ. 1).
         
            (7)  Οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (ΕΕ L 206 της 22.7.1992, σ. 7).